CELEX: 52019PC0547
Language: mt
Date: 2019-11-11
Title: Proposta għal DEĊIŻJONI TA’ IMPLIMENTAZZJONI TAL-KUNSILL li temenda d-Deċiżjoni 2007/884/KE li tawtorizza lir-Renju Unit sabiex ikompli japplika miżura ta' deroga mill-Artikoli 26(1)(a), 168 u 169 tad-Direttiva 2006/112/KE dwar is-sistema komuni ta' taxxa fuq il-valur miżjud

IL-KUMMISSJONI EWROPEA
            Brussell, 11.11.2019
            COM(2019) 547 final
            2019/0239(NLE)
            Proposta għal
            DEĊIŻJONI TA’ IMPLIMENTAZZJONI TAL-KUNSILL
            li temenda d-Deċiżjoni 2007/884/KE li tawtorizza lir-Renju Unit sabiex ikompli japplika miżura ta' deroga mill-Artikoli 26(1)(a), 168 u 169 tad-Direttiva 2006/112/KE dwar is-sistema komuni ta' taxxa fuq il-valur miżjud
            
               
         
         
            
               MEMORANDUM TA’ SPJEGAZZJONI
            
            
               Skont l-Artikolu 395(1) tad-Direttiva 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud (“id-Direttiva tal-VAT
                  1
               ”), il-Kunsill, filwaqt li jaġixxi b’mod unanimu fuq proposta tal-Kummissjoni, jista’ jawtorizza lil kwalunkwe Stat Membru biex japplika miżuri speċjali għal deroga mid-dispożizzjonijiet ta’ dik id-Direttiva, sabiex jissimplifika l-proċedura tal-ġbir tal-VAT jew sabiex jipprevjeni ċerti tipi ta’ evażjoni jew ta’ evitar tat-taxxa.
            
            
               Permezz ta’ ittra rreġistrata mal-Kummissjoni fit-2 ta’ April 2019, ir-Renju Unit talab l-awtorizzazzjoni biex ikompli japplika miżura li tidderoga mill-prinċipji ġenerali li jirregolaw id-dritt ta’ tnaqqis tal-VAT fuq ix-xiri b’rabta ma’ karozzi mikrija jew meħuda b’lokazzjoni fejn il-karozza ma tintużax dejjem għal skopijiet ta’ negozju. Flimkien mat-talba għal estensjoni, ir-Renju Unit ressaq rapport li jinkludi reviżjoni tar-restrizzjoni tal-persentaġġ applikata fuq id-dritt għal tnaqqis tal-VAT fuq il-kiri jew il-lokazzjoni ta’ karozzi li ma jintużawx dejjem għal skopijiet ta’ negozju. 
            
            
               Skont l-Artikolu 395(2) tad-Direttiva tal-VAT, il-Kummissjoni infurmat lill-Istati Membri l-oħra b'ittra bid-data tad-29 ta’ April 2019 bit-talba li għamel ir-Renju Unit. B'ittra bid-data tat-2 ta’ Mejju 2019, il-Kummissjoni għarrfet lir-Renju Unit li kellha l-informazzjoni kollha meħtieġa biex tqis it-talba.
            
            
               1.KUNTEST TAL-PROPOSTA
            
            
               •Raġunijiet u għanijiet tal-proposta
            
            
               L-Artikoli 168 u 169 tad-Direttiva tal-VAT jistipulaw li persuna taxxabbli hija intitolata li tnaqqas il-VAT dovuta minn fuq ix-xiri li jsir għall-għanijiet tat-tranżazzjonijiet taxxabbli tagħha. Fl-istess ħin, l-Artikolu 26(1)(a) tad-Direttiva tal-VAT jistipula li l-użu tal-oġġetti, li jagħmlu parti mill-assi kummerċjali, għal skopijiet privati għandu jitqies bħala forniment ta’ servizzi għal kunsiderazzjoni jekk il-VAT fuq dawn l-oġġetti tkun tnaqqset kompletament jew parzjalment. B'riżultat ta' dan, is-sistema tiżgura li l-konsum finali jkun intaxxat meta l-VAT tal-input korrispondenti tkun tnaqqset fil-bidu.
            
            
               Fir-rigward ta’ vetturi bil-magna, xi drabi huwa diffiċli u ta' piż amministrattiv biex il-persuna taxxabbli tidentifika u tirreġistra d-differenza bejn użu għan-negozju u użu privat u biex l-amministrazzjoni tat-taxxa tivverifika t-tqassim effettiv tal-użu. Dan ikun il-każ anki jekk ir-Renju Unit kellu jagħmel użu mill-għażla stipulata fl-Artikolu 168a(2) tad-Direttiva tal-VAT biex tillimita t-tnaqqis fuq in-nefqa relatata ma’ vetturi tal-kumpaniji għall-proporzjon tal-użu effettiv kummerċjali tal-persuna taxxabbli. Barra minn hekk, minħabba l-għadd kbir ta’ vetturi b’użu differenti, l-evażjoni tat-taxxa tista’ tkun konsiderevoli.
            
            
               Sabiex il-ġbir tal-VAT jiġi ssimplifikat u biex ikompli fil-ġlieda tiegħu kontra l-evażjoni tat-taxxa, ir-Renju Unit ġie awtorizzat fl-1995
                  2
                u għall-aħħar darba fl-2016
                  3
               , li sal-31 ta’ Diċembru 2019 jirrestrinġi għal 50 % d-dritt tal-kerrej jew tal-lokatarju li jnaqqas it-taxxa fuq ix-xiri b’rabta mal-prezz imħallas għall-kiri jew il-lokazzjoni ta’ karozza f’każ li l-karozza ma tintużax dejjem għal skopijiet ta’ negozju. Sabiex tiġi evitata t-taxxa doppja, ir-Renju Unit huwa awtorizzat ukoll li ma jqisx l-użu privat ta’ karozzi ta’ negozji mikrija jew meħuda b’lokazzjoni minn persuna taxxabbli bħala provvista ta’ servizzi li għandha tiġi kkunsidrata. 
            
            
               Din id-deroga telimina l-ħtieġa li l-kerrej jew il-lokatarju jżomm reġistru privat dettaljat tal-kilometraġġ li tkun għamlet kull karozza, u li jdaħħal fil-kontabbiltà tiegħu l-VAT fuq l-użu privat. L-għażla stipulata fl-Artikolu 168a(2) tad-Direttiva tal-VAT ma tipprevedix tnaqqis parzjali b’rata fissa u tista' tkun applikabbli biss għall-VAT fuq ix-xiri b’rabta mal-karozzi li jiffurmaw parti mill-assi tan-negozju tal-persuna taxxabbli; għalhekk, deroga hija miżura xierqa sabiex tinkiseb is-simplifikazzjoni mitluba. 
            
            
               F’konformità mal-Artikolu 3(2) tad-Deċiżjoni tal-Kunsill 2007/884/KE
                  4
               , kif emendata, ir-Renju Unit ippreżenta rapport li jkopri l-applikazzjoni tad-Deċiżjoni li jinkludi rieżami tal-persentaġġ ta’ restrizzjoni applikat fuq id-dritt għal tnaqqis tal-VAT dovuta fuq il-kiri jew il-lokazzjoni ta’ vetturi li ma jintużawx dejjem għal skopijiet ta’ negozju.
            
            
               Normalment id-derogi jingħataw għal żmien limitat bil-għan li jiġi vvalutat jekk il-miżura speċjali tkunx xierqa u effettiva. Ir-rapport ipprovdut mir-Renju Unit jissuġġerixxi li t-tqassim ta' 50% bejn l-użu għal skopijiet ta’ negozju u dak privat (jew kwalunkwe użu ieħor mhux għal skopijiet ta’ negozju skont l-Artikolu 26(1)(a) tad-Direttiva 2006/112/KE) attwalment għadu jirrifletti l-użu privat u kummerċjali globali tal-karozzi mikrija u mogħtija b’lokazzjoni minn persuni taxxabbli fir-Renju Unit. Għalhekk, huwa xieraq li l-miżura ta’ deroga tiġi estiża.
            
            
               
                  Ir-Renju Unit talab li jkun awtorizzat ikompli l-applikazzjoni tad-deroga sa tmiem il-perjodu ta’ implimentazzjoni previst fil-ftehim dwar il-ħruġ. F’dan ir-rigward, fid-29 ta' Marzu 2017 ir-Renju Unit ippreżenta n-notifika tal-intenzjoni tiegħu li joħroġ mill-Unjoni skont l-Artikolu 50 tat-Trattat dwar l-Unjoni Ewropea (it-TUE). Skont l-Artikolu 50(3) tat-TUE, it-Trattati għandhom jieqfu milli japplikaw għall-Istat li ħiereġ mid-data tad-dħul fis-seħħ tal-ftehim dwar il-ħruġ jew, fin-nuqqas ta' dan, sentejn wara n-notifika, sakemm il-Kunsill Ewropew, bi qbil mal-Istat Membru kkonċernat, ma jiddeċidix unanimament li jestendi dan il-perjodu. Il-perjodu ġie estiż tliet darbiet, l-aħħar darba mid-Deċiżjoni tal-Kunsill (UE) 2019/1810
                     5
                  , li estendietu sal-31 ta’ Jannar 2020.
               
               
                  Fil-11 ta’ Jannar 2019, permezz tad-Deċiżjoni (UE) 2019/274
                     6
                  , il-Kunsill awtorizza l-iffirmar tal-ftehim dwar il-ħruġ miftiehem fil-livell tan-negozjaturi fl-14 ta’ Novembru 2018. L-Unjoni kkonfermat li hija lesta li tipproċedi malajr bl-iffirmar u l-konklużjoni tiegħu fil-każ li l-Parlament tar-Renju Unit japprova l-ftehim dwar il-ħruġ. Ir-Raba’ Parti tal-ftehim dwar il-ħruġ
                     7
                   tipprevedi perjodu ta’ tranżizzjoni li jibda mid-data tad-dħul fis-seħħ tal-ftehim, li matulu d-dritt tal-Unjoni għandu jkompli japplika għar-Renju Unit u fih kif stabbilit fil-ftehim.
               
               
                  Fi kwalunkwe każ, din id-Deċiżjoni tapplika biss sakemm id-dritt tal-Unjoni japplika għar-Renju Unit u fih.
               
               
                  Għalhekk, minħabba l-inċertezza relatata mad-data tad-dħul fis-seħħ tal-ftehim dwar il-ħruġ, huwa kkunsidrat li l-aktar mod xieraq ’il quddiem huwa li tiġi inkluża klawżola ta’ estinzjoni, stabbilita għall-31 ta’ Diċembru 2022. Ir-Renju Unit huwa mitlub jippreżenta rapport ġdid sa mhux aktar tard mill-1 ta’ April 2022, jekk tkun prevista talba għal estensjoni ġdida wara l-31 ta’ Diċembru 2022.
               
               
                  Madankollu, f’każ li r-Renju Unit jirtira mill-Unjoni Ewropea mingħajr ftehim jew f’każ li l-ftehim dwar il-ħruġ jiġi ratifikat, id-deroga għandha tieqaf tapplika fid-data li tiġi l-ewwel: jew il-31 ta’ Diċembru 2022, jew id-data tal-ħruġ mill-Unjoni mingħajr ftehim, jew id-data ta’ tmiem il-perjodu ta’ tranżizzjoni previst fil-ftehim dwar il-ħruġ f’każ li l-ftehim dwar il-ħruġ jiġi ratifikat.
               
            
            
               •Konsistenza mad-dispożizzjonijiet ta’ politika eżistenti fil-qasam tal-politika
            
            
               Derogi simili b’rabta mad-dritt ta’ tnaqqis ingħataw lil Stati Membri oħra. 
            
         
         
            
               L-Artikolu 176 tad-Direttiva tal-VAT jistipula li l-Kunsill għandu jiddetermina n-nefqa li minnha ma tistax titnaqqas il-VAT. Sakemm dan iseħħ, huwa jawtorizza lill-Istati Membri jkomplu japplikaw l-esklużjonijiet, li ddaħħlu fis-seħħ fl-1 ta' Jannar 1979. Għaldaqstant, hemm għadd ta’ dispożizzjonijiet ta’ waqfien totali (“stand still”) li jirrestrinġu d-dritt għal tnaqqis tal-VAT b’rabta mal-karozzi tal-passiġġieri. 
            
            
               
                  Minkejja l-inizjattivi preċedenti biex jiġu stabbiliti regoli li skonthom il-kategoriji tan-nefqa jistgħu jkunu soġġetti għal restrizzjoni fuq id-dritt għal tnaqqis
                     8
                  , din id-deroga hija xierqa sakemm jiġu armonizzati dawn ir-regoli fil-livell tal-UE. 
               
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               •Bażi ġuridika
            
            
               L-Artikolu 395 tad-Direttiva tal-VAT. 
            
            
               •Sussidjarjetà (għall-kompetenza mhux esklużiva) 
            
            
               
                  Meta titqies id-dispożizzjoni tad-Direttiva tal-VAT li fuqha hija bbażata l-proposta, il-prinċipju tas-sussidjarjetà ma japplikax.
               
            
            
               •Proporzjonalità
            
            
               Id-Deċiżjoni tikkonċerna awtorizzazzjoni mogħtija lil Stat Membru fuq talba tiegħu stess u ma tikkostitwixxi l-ebda obbligu.
            
            
               
                  Billi l-kamp ta’ applikazzjoni tad-deroga huwa limitat, il-miżura speċjali hija proporzjonata mal-għan maħsub, jiġifieri l-prevenzjoni ta’ ċertu forom ta’ evażjoni jew evitar tat-taxxa u s-simplifikazzjoni tal-ġbir tal-VAT f’settur speċifiku.
               
            
            
               •Għażla tal-istrument
            
            
               
                  Skont l-Artikolu 395 tad-Direttiva tal-VAT, deroga mir-regoli komuni tal-VAT hija possibbli biss bl-awtorizzazzjoni tal-Kunsill li jaġixxi b’mod unanimu fuq proposta tal-Kummissjoni. Barra minn hekk, Deċiżjoni tal-Kunsill hija l-aktar strument addattat billi tista’ tiġi indirizzata lil Stati Membri individwali.
               
            
            
               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               •Konsultazzjonijiet mal-partijiet ikkonċernati
            
            
               
                  Ma saret l-ebda konsultazzjoni mal-partijiet ikkonċernati. Din il-proposta hija bbażata fuq talba li saret mir-Renju Unit u tikkonċerna biss lil dan l-Istat Membru.
               
            
            
               •Ġbir u użu tal-għarfien espert
            
            
               
                  Ma kienx hemm bżonn ta’ għarfien espert estern.
               
            
            
               •Valutazzjoni tal-impatt
            
            
               
                  Id-Deċiżjoni għandha l-għan li tipproroga miżura ta’ simplifikazzjoni li hija mfassla biex tiġġieled l-evażjoni tal-VAT u tissimplifika l-proċedura għall-impożizzjoni tat-taxxa. Ir-restrizzjoni ta’ 50 % fuq it-taxxa fuq ix-xiri hija indikatur għall-ammont proprju ta’ taxxa dovuta fuq l-użu ta’ karozzi rilevanti għas-sewqan privat. Id-deroga tneħħi l-ħtieġa għall-kerrej/lokatarju li jżomm reġistrazzjonijiet dwar il-kilometraġġ privat li jkun twettaq bil-karozzi tan-negozju u biex jiddikkjara t-taxxa fuq il-kilometraġġ attwali ta' kull vettura. 
               
               
                  Barra minn hekk, minħabba li l-ambitu tad-deroga huwa ristrett u li l-applikazzjoni tagħha hija limitata fiż-żmien, fi kwalunkwe każ l-impatt għandu jkun limitat.
               
            
         
         
            
               4.IMPLIKAZZJONIJIET GĦALL-BAĠIT
            
            
               Il-proposta mhi se jkollha l-ebda implikazzjoni negattiva għall-baġit tal-UE.
            
            
               5.ELEMENTI OĦRAJN
            
            
               
                  Il-proposta fiha klawżola ta' estinzjoni; terminu preskrittiv awtomatiku li huwa stabbilit għall-31 ta’ Diċembru 2022. Jekk ir-Renju Unit jirtira mill-Unjoni Ewropea qabel dik id-data mingħajr ftehim, din id-Deċiżjoni ma tibqax tapplika awtomatikament fid-data tal-ħruġ, bħala effett tal-applikazzjoni tal-Artikolu 50 tat-TUE. Jekk il-ftehim dwar il-ħruġ jidħol fis-seħħ, id-Deċiżjoni ma tibqax tapplika fid-data tat-tmiem tal-perjodu ta’ tranżizzjoni previst f’dak il-ftehim, f’każ li jiġi stabbilit għal data qabel il-31 ta’ Diċembru 2022.
               
               
                  Fil-każ li r-Renju Unit jikkunsidra estensjoni oħra tal-miżura ta’ deroga lil hinn mill-2022, għandu jitressaq rapport ta’ evalwazzjoni lill-Kummissjoni flimkien mat-talba għall-estensjoni sa mhux aktar tard mill-1 ta’ April 2022.
               
            
            
               2019/0239 (NLE)
            
            
               Proposta għal
            
            
               DEĊIŻJONI TA’ IMPLIMENTAZZJONI TAL-KUNSILL
            
            
               li temenda d-Deċiżjoni 2007/884/KE li tawtorizza lir-Renju Unit sabiex ikompli japplika miżura ta' deroga mill-Artikoli 26(1)(a), 168 u 169 tad-Direttiva 2006/112/KE dwar is-sistema komuni ta' taxxa fuq il-valur miżjud
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, 
            
            
               Wara li kkunsidra d-Direttiva tal-Kunsill 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud
                  9
               , u b’mod partikolari l-Artikolu 395(1) tagħha,
            
            
               Wara li kkunsidra l-proposta tal-Kummissjoni Ewropea,
            
            
               Billi:
            
            
               (1)L-Artikoli 168 u 169 tad-Direttiva 2006/112/KE jistabbilixxu dritt għal persuni taxxabbli li jnaqqsu t-taxxa fuq il-valur miżjud (il-VAT) imposta fuq provvisti ta’ oġġetti u servizzi li jintużaw għall-iskopijiet tat-tranżazzjonijiet taxxabbli tagħhom jew għal ċerti skopijiet oħra. L-Artikolu 26(1)(a) ta’ dik id-Direttiva jittratta l-użu ta’ assi tan-negozju għall-użu privat ta’ persuna taxxabbli jew tal-persunal tagħha jew, b’mod aktar ġenerali, għal skopijiet oħra minbarra dawk tan-negozju tagħha bħala provvista ta’ servizzi bi ħlas.
            
            
               (2)Id-Deċiżjoni tal-Kunsill 2007/884/KE
                  10
                tawtorizza lir-Renju Unit jillimita għal 50 % id-dritt tal-kerrej jew tal-lokatarju ta’ karozza biex inaqqas il-VAT skont l-Artikolu 168 jew 169 tad-Direttiva 2006/112/KE minn fuq il-kost tal-kiri jew il-lokazzjoni ta’ karozza meta l-karozza ma tintużax esklussivament għal skopijiet ta’ negozju. Tawtorizza wkoll lir-Renju Unit ma jittrattax bħala fornimenti ta' servizzi għal konsiderazzjoni l-użu privat ta' vettura tan-negozju mikrija jew meħudha b'lokazzjoni minn persuna taxxabbli. Dawk il-miżuri ta’ simplifikazzjoni eliminaw il-ħtieġa li l-kerrej jew il-lokatarju ta’ karozza tan-negozju jżomm rekords tal-kilometraġġ li dik il-karozza tkun għamlet għal skop privat u li jagħti rendikont għal skopijiet ta’ VAT dwar il-kilometraġġ reali magħmula minn dik il-karozza għal skop privat. Id-Deċiżjoni Nru 2007/884/UE tiskadi fil-31 ta’ Diċembru 2019.
            
            
               (3)Permezz ta’ ittra rreġistrata mal-Kummissjoni fit-2 ta’ April 2019, ir-Renju Unit talab awtorizzazzjoni biex ikompli japplika l-miżuri ta’ deroga awtorizzati bid-Deċiżjoni 2007/884/KE (“il-miżuri ta’ deroga”). 
            
            
               (4)Permezz tal-ittra bid-data tad-29 ta’ April 2019, il-Kummissjoni infurmat lill-Istati Membri l-oħra skont l-Artikolu 395(2) tad-Direttiva 2006/112/KE bit-talba tar-Renju Unit. B'ittra bid-data tat-2 ta’ Mejju 2019, il-Kummissjoni għarrfet lir-Renju Unit li kellha l-informazzjoni kollha meħtieġa biex tqis it-talba.
            
            
               (5)Fid-29 ta' Marzu 2017 ir-Renju Unit ippreżenta n-notifika tal-intenzjoni tiegħu li joħroġ mill-Unjoni skont l-Artikolu 50 tat-Trattat dwar l-Unjoni Ewropea (TUE). Skont l-Artikolu 50(3) tat-TUE, it-Trattati għandhom jieqfu milli japplikaw għall-Istat li ħiereġ mid-data tad-dħul fis-seħħ tal-ftehim dwar il-ħruġ jew, fin-nuqqas ta' dan, sentejn wara n-notifika, sakemm il-Kunsill Ewropew, bi qbil mal-Istat Membru kkonċernat, ma jiddeċidix unanimament li jestendi dan il-perjodu. Il-perjodu ġie estiż tliet darbiet, l-aħħar darba mid-Deċiżjoni tal-Kunsill (UE) 2019/1810
                  11
               , li estendietu sal-31 ta’ Jannar 2020.
            
            
               (6)Fil-11 ta’ Jannar 2019, permezz tad-Deċiżjoni (UE) 2019/274
                  12
               , il-Kunsill awtorizza l-iffirmar tal-ftehim dwar il-ħruġ miftiehem fil-livell tan-negozjaturi fl-14 ta’ Novembru 2018. L-Unjoni kkonfermat li hija lesta li tipproċedi malajr bl-iffirmar u l-konklużjoni tiegħu fil-każ li l-Parlament tar-Renju Unit japprova l-ftehim dwar il-ħruġ. Ir-Raba’ Parti tal-ftehim dwar il-ħruġ
                  13
                tipprevedi perjodu ta’ tranżizzjoni li jibda mid-data tad-dħul fis-seħħ tal-ftehim, li matulu d-dritt tal-Unjoni għandu jkompli japplika għar-Renju Unit u fih kif stabbilit fil-ftehim.
            
         
         
            
               (7)Fi kwalunkwe każ, din id-Deċiżjoni tapplika biss sakemm id-dritt tal-Unjoni japplika għar-Renju Unit u fih.
            
            
               (8)Flimkien mat-talba, il-Polonja ssottomettiet rapport lill-Kummissjoni, skont l-Artikolu 3(2) tad-Deċiżjoni ta’ Implimentazzjoni 2007/884/UE, li jinkludi rieżami tar-restrizzjoni tal-perċentwal applikat fuq id-dritt għat-tnaqqis tal-VAT. L-informazzjoni pprovduta mir-Renju Unit turi li għad hemm restrizzjoni perċentwali ta’ 50 % li għada riflessjoni ġusta taċ-ċirkostanzi reali fuq il-post fir-rigward tal-proporzjon ta’ negozju għal użu mhux kummerċjali tal-vetturi affettwati mill-miżuri ta’ deroga. Madankollu, jenħtieġ li l-estensjoni tal-miżuri ta’ deroga tkun limitata għaż-żmien meħtieġ biex tiġi evalwata l-effettività tal-miżuri ta’ deroga u l-adegwatezza tal-perċentwal. Għalhekk jenħtieġ li r-Renju Unit ikun awtorizzat ikompli japplika l-miżuri ta' deroga għal perjodu limitat ieħor, sal-31 ta' Diċembru 2022.
            
            
               (9)Jenħtieġ li tiġi stabbilita data ta’ skadenza biex tintalab awtorizzazzjoni għal kwalunkwe estensjoni oħra tal-miżuri ta’ deroga lil hinn mill-2022. Jenħtieġ li r-Renju Unit ikun meħtieġjtissottometti wkoll rapport flimkien ma’ kull tali talba għal estensjoni, inkluż rieżami tar-restrizzjoni tal-perċentwal applikata fuq id-dritt għat-tnaqqis tal-VAT.
            
            
               (10)Il-miżura ta’ deroga mhu se jkollha l-ebda impatt negattiv fuq ir-riżorsi proprji tal-Unjoni li jirriżultaw mill-VAT,
            
            
               ADOTTAT DIN ID-DEĊIŻJONI: 
            
            
               Artikolu 1
            
            
               L-Artikolu 3 tad-Deċiżjoni 2007/884/KE jiġi ssostitwit b’dan li ġej:
            
            
               “Artikolu 3
            
            
               Din id-Deċiżjoni għandha tiskadi fil-31 ta’ Diċembru 2022.
            
            
               Kwalunkwe talba għall-awtorizzazzjoni tal-estensjoni tal-miżuri ta’ deroga awtorizzati b’din id-Deċiżjoni għandha ssir lill-Kummissjoni sal-1 ta’ April 2022. It-talba għandha tkun akkumpanjata minn rapport li jinkludi reviżjoni tar-restrizzjoni tal-persentaġġ applikata fuq id-dritt għal tnaqqis tal-VAT fuq l-ispejjeż ta’ kiri jew ta’ lokazzjoni ta’ karozzi li ma jintużawx esklussivament għal skopijiet ta’ negozju.”.
            
            
               Artikolu 2
            
            
               Din id-Deċiżjoni hija indirizzata lir-Renju Unit tal-Gran Brittanja u l-Irlanda ta' Fuq.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        ĠU L 347, 11.12.2006, p. 1.
               
               
                  
                     (2)
                  
                        Id-Deċiżjoni tal-Kunsill 95/252/KE tad-29 ta’ Ġunju 1995 li tawtorizza lir-Renju Unit japplika miżura ta' deroga għall-Artikoli 6 u 17 tas-Sitt Direttiva tal-Kunsill (77/388/KEE) dwar l-armonizzazzjoni tal-liġijiet tal-Istati Membri rigward it-taxxi fuq id-dħul mill-bejgħ (ĠU L 159, 11.7.1995, p. 19)
               
               
                  
                     (3)
                  
                        Id-Deċiżjoni tal-Kunsill 2007/884/KE tal-20 ta’ Diċembru 2007 li tawtorizza lir-Renju Unit ikompli japplika miżura ta’ deroga mill-Artikoli 26(1)(a), 168 u 169 tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 346, 29.12.2007, p. 21) ġiet estiża sal-31 ta’ Diċembru 2013 bid-Deċiżjoni ta’ Implimentazzjoni tal-Kunsill tat-18 ta’ Jannar 2011 (ĠU L 19, 22.1.2011, p. 11), sal-31 ta’ Diċembru 2016 bid-Deċiżjoni ta’ Implimentazzjoni tal-Kunsill 2013/681/UE tal-15 ta’ Novembru 2013 (ĠU L 316, 27.11.2013, p. 41) u sal-31 ta’ Diċembru 2019 bid-Deċiżjoni ta’ Implimentazzjoni tal-Kunsill (UE) 2016/2265 tas-6 ta’ Diċembru 2016 (ĠU L 342, 16.12.2016, p. 28) .
               
               
                  
                     (4)
                  
                        Id-Deċiżjoni tal-Kunsill 2007/884/KE tal-20 ta' Diċembru 2007 li tawtorizza lir-Renju Unit ikompli japplika miżura ta' deroga mill-Artikoli 26(1)(a), 168 u 169 tad-Direttiva 2006/112/KE dwar is-sistema komuni ta' taxxa fuq il-valur miżjud (ĠU L 346, 29.12.2007, p. 21).
               
               
                  
                     (5)
                  
                        Id-Deċiżjoni tal-Kunsill Ewropew (UE) 2019/1810 meħuda bi qbil mar-Renju Unit fid-29 ta’ Ottubru 2019 li testendi l-perjodu skont l-Artikolu 50(3) tat-Trattat dwar l-Unjoni Ewropea (ĠU L 278I, 30.10.2019, p. 1).
               
               
                  
                     (6)
                  
                        Id-Deċiżjoni tal-Kunsill (UE) 2019/274 tal-11 ta' Jannar 2019 dwar l-iffirmar, f'isem l-Unjoni Ewropea u l-Komunità Ewropea tal-Enerġija Atomika, tal-Ftehim dwar il-ħruġ tar-Renju Unit tal-Gran Brittanja u l-Irlanda ta' Fuq mill-Unjoni Ewropea u mill-Komunità Ewropea tal-Enerġija Atomika (ĠU L 47 I, 19.2.2019, p. 1).
               
               
                  
                     (7)
                  
                        Il-Ftehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika, (ĠU C 144 I, 25.4.2019, p. 1).
               
               
                  
                     (8)
                  
                        KUMM (2004) 728 final - Proposta għal Direttiva tal-Kunsill li temenda d-Direttiva 77/388/KEE bl-għan li jiġu ssimplifikati l-obbligazzjonijiet tat-taxxa fuq il-valur miżjud (ĠU C 24, 29.1.2005, p. 10) irtirata fil-21 ta’ Mejju 2014 (ĠU C 153, 21. 05. 2014, p. 3).
               
               
                  
                     (9)
                  
                        ĠU L 347, 11.12.2006, p. 1.
               
               
                  
                     (10)
                  
                        Id-Deċiżjoni tal-Kunsill 2007/884/KE tal-20 ta' Diċembru 2007 li tawtorizza lir-Renju Unit ikompli japplika miżura ta' deroga mill-Artikoli 26(1)(a), 168 u 169 tad-Direttiva 2006/112/KE dwar is-sistema komuni ta' taxxa fuq il-valur miżjud (ĠU L 346, 29.12.2007, p. 21).
               
               
                  
                     (11)
                  
                        Id-Deċiżjoni tal-Kunsill Ewropew (UE) 2019/1810 meħuda bi qbil mar-Renju Unit tad-29 ta’ Ottubru 2019 li testendi l-perjodu skont l-Artikolu 50(3) TUE (ĠU L 278I, 30.10.2019, p. 1).
               
               
                  
                     (12)
                  
                        Id-Deċiżjoni tal-Kunsill (UE) 2019/274 tal-11 ta' Jannar 2019 dwar l-iffirmar, f'isem l-Unjoni Ewropea u l-Komunità Ewropea tal-Enerġija Atomika, tal-Ftehim dwar il-ħruġ tar-Renju Unit tal-Gran Brittanja u l-Irlanda ta' Fuq mill-Unjoni Ewropea u mill-Komunità Ewropea tal-Enerġija Atomika (ĠU L 47 I, 19.2.2019, p. 1).
               
               
                  
                     (13)
                  
                        Il-Ftehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika, (ĠU C 144 I, 25.4.2019, p. 1).